หุ้นไทยปิดตลาดบวก 6.07 จุด
หุ้นไทยแกว่งตัวผันผวน ลดลงแรงในช่วงเช้า ก่อนรีบาวด์มาปิดตลาดในแดนบวกที่ 6.07 จุด
11 ม.ค. 2556

หุ้นไทยแกว่งตัวผันผวน ลดลงแรงในช่วงเช้า ก่อนรีบาวด์มาปิดตลาดในแดนบวกที่ 6.07 จุด
ดัชนีหุ้นไทยปิดตลาดวันที่ 11 ม.ค. ที่ระดับ 1,412.06 จุด เพิ่มขึ้น 6.07 จุด มูลค่าซื้อขาย 54,895.01 ล้านบาท ซึ่งวันนี้ถือว่าหุ้นไทยผันผวนมากโดยช่วงเช้าดัชนีเปิดติดลบโดยลงไปต่ำสุดที่ระดับ  1,392 .61 จุด แต่ในช่วงบ่ายดีดตัวขึ้นมาปิดในแดนบวกด้วยมูลค่าซื้อขายหนาแน่น
หลักทรัพย์ที่มีการซื้อขายสูงสุด 5 อันดับ ได้แก่
1.BLAND ปิดที่ 1.41 บาท เพิ่มขึ้น 0.11 บาท มูลค่าการซื้อขาย 3,653.79  ล้านบาท
2.PTTGC ปิดที่ 76.00 บาท เพิ่มขึ้น 3.25 บาท มูลค่าการซื้อขาย 3,202.88 ล้านบาท
3.SCB ปิดที่ 175.50 บาท  ลดลง 5.00 บาท  มูลค่าการซื้อขาย 2,930.46  ล้านบาท
4.PTT ปิดที่ 326.00 บาท  ลดลง 1.00 บาท   มูลค่าการซื้อขาย 2,298.76  ล้านบาท
5.ADVANC ปิดที่ 201.00 บาท ลดลง 4.00 บาท มูลค่าการซื้อขาย 2,143.87  ล้านบาท
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระพัฒนสิน เปิดเผยว่า ดัชนีตลาดหุ้นไทยวันนี้ผันผวน โดยช่วงเช้าดัชนีปรับตัวลดลงจากแรงขายหุ้นขนาดใหญ่ทั้งในกลุ่มพลังงาน อสังหาริมทรัพย์ ขณะที่สามารถรีบาวน์กลับขึ้นมาได้จากแรงซื้อในหุ้นกลุ่มปิโตรเคมี อาทิ PTTGC, TOP และกลุ่มสื่อสาร อาทิ ADVANC, INTUCH เป็นต้น 
สำหรับแนวโน้มดัชนีฯในสัปดาห์หน้า คาดว่า ดัชนีฯน่าจะทรงตัวในแดนบวก และไม่ผันผวนเหมือนดัชนีฯในสัปดาห์นี้ เนื่องจากประเมินว่าจะมีการเก็งกำไรหุ้นในกลุ่มสถาบันการเงิน เนื่องจากตลาดฯคาดการณ์ว่า ผลประกอบการจะออกมาดี และหุ้นในกลุ่มรับเหมาก่อสร้างและวัสดุก่อสร้าง ที่จะได้รับปัจจัยบวกจากการรับงานโครงการลงทุนขนาดใหญ่ของรัฐบาล 
ปัจจัยที่ต้องติดตาม การเปิดเผยการลงทุนโดยตรงจากต่างประเทศ (FDI) เดือนธ.ค. ของจีน, การเปิดเผยข้อมูลการค้าระหว่างประเทศเดือนพ.ย. ของยุโรป และตัวเลขดัชนี CPI เดือนธ.ค.ของสหรัฐ  กลยุทธ์การลงทุน แนะนำรอซื้อเมื่อดัชนีฯอ่อนตัวในกลุ่มสถาบันการเงิน รับเหมาก่อสร้างและวัสดุก่อสร้าง โดยประเมินแนวรับที่ 1,390 จุด และประเมินแนวต้านที่ 1,428 -1,430 จุด